শিক্ষকতা জীবনের শুরুটা তুলে ধরে তিনি বলেন: আমার শিক্ষকতা জীবন শুরু আজ থেকে ৫৫ বছর আগে। ১৯৬৩ সালের অক্টোবরে। আমার ইঞ্জিনিয়ারিংয়ের রেজাল্ট বের হয় ১৯৬৩ সালের সেপ্টেম্বরের ২৭ তারিখে। আমি ২৮ ডিসেম্বর প্রকৌশল বিভাগের প্রধানের সঙ্গে সাক্ষাত করতে গেলাম, তিনি রেজাল্ট ভালো করায় অভিনন্দন জানালেন। এর এক মিনিট পরেই বললেন আমার সঙ্গে তার কথা বলার সময় নাই! কারণ তৃতীয় বর্ষের ক্লাস নেয়া একজন শিক্ষক সেদিন অনুপস্থিত ছিলেন। এরপরই তিনি একজন কর্মচারীকে ডেকে বললেন আমার হাতে চক-ডাস্টার ধরিয়ে দিতে। কোন রকম প্রস্তুতি ছাড়াই আমাকে কেবল রুম নাম্বার বলে দিয়ে ক্লাস নিতে পাঠিয়ে দিলেন।